b"\n_START_ARTICLE_\nAlkoholmeter\n_START_SECTION_\nOprindelse\n_START_PARAGRAPH_\nMuligheden for at teste for alkohol gennem en persons ud\xc3\xa5ndingsluft g\xc3\xa5r s\xc3\xa5 langt tilbage som til \xc3\xa5r 1874, hvor Anstie gjorde den observation, at sm\xc3\xa5 m\xc3\xa6ngder alkohol kunne spores i den menneskelige \xc3\xa5nde._NEWLINE_F\xc3\xb8r alkometeret, som det er kendt i dag, blev opfundet, brugte politiet det der blev kaldt en ballon-test eller \xe2\x80\x9dpuste i ballon\xe2\x80\x9d. Denne metode blev opfundet i 1938 af Professor Harger, og forl\xc3\xb8b p\xc3\xa5 den m\xc3\xa5de at en person pustede ind i en ballon, hvorefter den opsamlede ud\xc3\xa5ndingsluften blev pumpet igennem en krystalblanding. Hvis der var alkohol til stede, ville disse krystaller skifte farve._NEWLINE_Metoden som bliver brugt til at spore hvorvidt en person har drukket alkohol i dag, stammer tilbage fra 1954. Det var Dr. Robert Borkenstein, der opfandt denne metode hvor alkoholmolekylerne danner en elektrisk str\xc3\xb8m i en br\xc3\xa6ndselscelle, som bliver omdannet til et m\xc3\xa5lbart resultat._NEWLINE_Ordet 'alkometer' stammer fra firmaet Unimenco A/S \xe2\x80\x93 kendt under navnet Palmenco A/S indtil 2004. Unimenco har v\xc3\xa6ret leverand\xc3\xb8r af alkometre til det danske politi siden \xc3\xa5r 1991. Navnet alkometer kommer fra det engelske firma Lion laboratories Ltd. hvis instrumenter til m\xc3\xa5ling af alkoholpromille hedder Alcolmeter\xc2\xae. Dette er blevet oversat til dansk af Unimenco A/S, som fandt navnet alkometer mere mundret end det oprindelige Alcolmeter.\n_START_SECTION_\nBevisalkoholmeter\n_START_PARAGRAPH_\nLige f\xc3\xb8r P\xc3\xa5ske 2010 tog Nordsj\xc3\xa6llands Politi et nyt mobilt bevisalkometer i brug, som led i et pilotprojekt. Gennem en ud\xc3\xa5ndingspr\xc3\xb8ve p\xc3\xa5 stedet kan bevisalkometrene afg\xc3\xb8re m\xc3\xa6ngden af alkohol i kroppen og dermes skal bilisten ikke f\xc3\xb8rst k\xc3\xb8res til en l\xc3\xa6ge for at udtage den blodpr\xc3\xb8ve, som bilister i dag f\xc3\xa5r taget, n\xc3\xa5r der er mistanke om spiritusk\xc3\xb8rsel, og det sparer sagsbehandlingstid. Dermed kan politiet frakende bilister k\xc3\xb8rekortet omg\xc3\xa5ende fordi de ikke skal vente p\xc3\xa5 blodpr\xc3\xb8ven testes, fordi de med det samme kan konstatere, om bilisten er spiritusp\xc3\xa5virket. Det er ogs\xc3\xa5 en fordel for bilisterne, som slipper for at vente p\xc3\xa5 en afg\xc3\xb8relse, der godt kan tr\xc3\xa6kke ud i over en m\xc3\xa5ned._NEWLINE_Alkometret fungerer p\xc3\xa5 den m\xc3\xa5de, at bilisten f\xc3\xa5r en ud\xc3\xa5ndingstest med fem minutters mellemrum, hvis et almindeligt alkometer har konstateret en alkoholpromille p\xc3\xa5 over 0,50. Resultatet udregnes p\xc3\xa5 baggrund af middelv\xc3\xa6rdien af de to ud\xc3\xa5ndinger minus 15 procents sikkerhedsfradrag. Bevisalkometrene forventes indf\xc3\xb8rt i hele Danmark inden udgangen af 2011.\n_START_SECTION_\nH\xc3\xa5ndholdte alkoholmeter\n_START_PARAGRAPH_\nPolitiet i Danmark har siden 1980\xe2\x80\x99erne benyttet de s\xc3\xa5kaldte h\xc3\xa5ndholdte alkoholmeter \xe2\x80\x93 disse er hvad de fleste forbinder med et alkoholmeter._NEWLINE_Politiet i Danmark benytter flere forskellige modeller af alkoholmeter, det mest brugte er dog alkoholmeter S-300 _NEWLINE_Disse alkoholmetre indeholder en br\xc3\xa6ndselscelle, som omdanner den alkohol, som testpersonen m\xc3\xa5tte have i sin \xc3\xa5nde, til en elektrisk str\xc3\xb8m. Denne str\xc3\xb8m bliver derefter omregnet til en given promille, som vises af alkoholmeteret.\n_START_SECTION_\nForbrugeralkoholmeter\n_START_PARAGRAPH_\nDer findes ogs\xc3\xa5 alkoholmetre, som er fremstillet til private forbrugere, s\xc3\xa5 \xe2\x80\x99almindelige\xe2\x80\x99 mennesker ogs\xc3\xa5 kan teste deres promille, inden de f.eks. skal k\xc3\xb8re deres bil. Nogle af disse alkoholmeter til private benytter ogs\xc3\xa5 en br\xc3\xa6ndselscelle, som Politiets alkoholmeter g\xc3\xb8r, mens andre ikke g\xc3\xb8r._NEWLINE_Alkoholmeter som ikke benytter en br\xc3\xa6ndselscelle kan give udslag p\xc3\xa5 andet end alkohol. Tyggegummi, lakrids og bolsjer kan give udslag p\xc3\xa5 et alkoholmeter uden br\xc3\xa6ndselscelle, og dette er blandt andet grunden til at Politiet kun bruger alkoholmeter med br\xc3\xa6ndselsceller."